Abdurrauf al-Fansuri

**Syekh Abdurrauf bin Ali al-Fansuri as-Singkili** (   , lahia di Singkil, Aceh 1024 H/ 1615 M - maningga di Kuala Aceh, Aceh 1105 H/ 1693 M), acok juo disabuik **Syekh Abdurrauf Singkel**, adolah saurang ulama gadang Aceh nan tanamo. Baliau punyo pangaruah gadang dalam panyabaran agamo Islam jo tarekat Syattariyah di Sumatera jo Nusantara pado umumnyo. Gala lain nan tanamo adolah **Teungku Syiah Kuala** ; nan dalam bahaso Aceh aratinyo " Syekh Ulama di Kuala".

## Maso mudo
Namo lengkapnyo adolah *Aminuddin Abdurrauf bin Ali al-Jawi tsuma al-Fansuri as-Singkili*. Manuruik Ali Hasjmy jo Peunoh Daly, kaluarganyo dipakiroan barasa dari Persia atau Arab, nan datang jo manatap di Singkil, Aceh pado akhia abaik ka-13. Tapi, hal iko indak dapek dipastian do, karano kurangnyo catatan sajarah tantang kaluarganyo, sarato kurangnyo namo kaluarga nan manunjuakan katurunan Arab atau Persia. Ado anggapan badasarkan namonyo nan tatulih dalam karya-karyanya, baso inyo bakaturunan Melayu dari Fansur (Barus);  samantaro manuruik riwayaik lisan masyarakaik Simpang Kanan di Aceh Singkil, inyo marupoan katurunan Batak nan baagamo Islam.

Pado maso mudonyo, baliau partamo kali baraja jo ayahnyo surang, kamudian baraja jo ulama-ulama di Fansur jo Banda Aceh. Salanjuiknyo, inyo pai naiak haji, jo salamo kunjungannyo inyo baraja jo babagai ulama di Timur Tangah untuak mampadalam pamahamannyo tantang agamo Islam.

## Tarekat Syattariyah
Manuruik Syed Muhammad Naquib al-Attas, syekh untuak tarekat Syattariyah Ahmad al-Qusyasyi adolah salah saurang gurunyo. Namo Abdurrauf ado dalam silsilah tarekat dan inyo marupoan urang patamo nan mampakenalkan Syattariyah di Indonesia. Namonyo juo dikaitkan jo terjamahan jo tafisr Al-Quran dalam bahaso Melayu badasarkan karya Al-Baidhawi nan bajudul *Anwar at-Tanzil Wa Asrar at-Ta'wil*, nan patamo kali ditabikan di Istanbul pado taun 1884.

## Dakwah jo karya
Baliau dipakiroan baliak ka Aceh sakitar taun 1083 H/1662 Masehi jo maaja sarato mangambangkan tarekat Syattariah nan alah baliau dapekkan. Ulama Indonesia nan dakek jo baliau kutiko kuliah di Makkah adolah Syekh Yusuf Tajul Khalwati dari Makasar. Samantaro itu, banyak murik-muriknyo nan barasa dari Aceh jo daerah lain di wilayah Nusantara lainnyo. Babarapo nan manjadi ulama tanamo adolah Syekh Burhanuddin dari Ulakan, Syekh Abdul Muhyi dari Pamijahan, Syekh Abdul Malik bin Abdullah (Tok Pulau Manis) dari Trengganu, jo Baba Daud al-Rumi dari Banda Aceh.

Azyumardi Azra manyatoan baso banyak karya-karya Abdurrauf Singkil nan sempat ditabikan malalui murik-muriknyo. Diantaronyo adolah:

* *Mir'at al-Thullab fî Tasyil Mawa'iz al-Badî'rifat al-Ahkâm al-Syar'iyyah li Malik al-Wahhab*, karya di bidang fiqh atau hukum Islam, nan ditulih ateh permintaan Sultanah Safiyatuddin.
* *Tarjuman al-Mustafid*, merupakan naskah partamo Tafsir Al Qur’an nan lengkap babahaso Malayu.
* Terjemahan *Hadits Arba'in* karya Imam Al-Nawawi, ditulih ateh permintaan Sultanah Zakiyyatuddin.
* *Mawa'iz al-Badî*', barisi banyak nasehat pantiang untuak mambantuak akhlak.
* *Tanbih al-Masyi*, marupoan naskah tasawuf nan mambuek palajaran tantang martabat tujuh.
* *Kifayat al-Muhtajin ilâ Masyrah al-Muwahhidin al-Qâilin bi Wahdatil Wujud*, mamuek panjalehan tentang konsep wahdatul wujud.
* *Daqâiq al-Hurf*, pengajaran tantang tasawuf jo teologi.

## Maningga

Abdurrauf Singkil maningga pado taun 1693, tapeknyo pado umua 73 taun. Inyo dikubuan di sampiang musajik nan dibangunnyo di Kuala Aceh, desa Deah Raya, kacamatan Syiah Kuala, kiro-kiro 15 km dari Banda Aceh. 

## Rujuakan